### מדריך למורה

### מסכת סוכה פרק ב משנה ב

# מבנים של סוכות

משנה זו עוסקת בסוכות מיוחדות. במהלך הלימוד נבין איך כל אחת מהן נראית, נראה שכולן כשרות, למעט אחת שנחלקו החכמים על כשרותה.

בזמן לימוד היחידה נלמד להכיר את **חלקי המשנה** (רישא, מציעתא וסיפא – ראש, אמצע וסוף), נאתר את **מילות הדין** ונזהה את **המחלוק**ת שבמשנה.

**משך ההוראה**: שיעור אחד.

נוסח המשנה

**הַסּוֹמֵךְ סֻכָּתוֹ בְּכַרְעֵי הַמִּטָּה – כְּשֵׁרָה.**

**רַבִּי יְהוּדָה אוֹמֵר:**

**אִם אֵינָהּ יְכוֹלָה לַעֲמוֹד בִּפְנֵי עַצְמָהּ - פְּסוּלָה.**

**סֻכָּה הַמְּדֻבְלֶלֶת,**

**וְשֶׁצִּלָּתָהּ מְרֻבָּה מֵחֲמָתָהּ - כְּשֵׁרָה.**

**הַמְּעֻבֶּה כְּמִין בַּיִת, אַף עַל פִּי שֶּׁאֵין הַכּוֹכָבִים נִרְאִים מִתּוֹכָהּ - כְּשֵׁרָה**

מבנה:

רישא, מציעתא וסיפא:

זוהי המשנה הראשונה הנלמדת השנה שיש לה מבנה של חלקים מובהקים שקל לזהותם, ועל כן בחרנו בה כדי להתחיל לעבוד על חלוקת המשנה לחלקים. על מנת להקל על התלמידים לזהות את המעבר בין חלקי המשנה, הוספנו רווח שורה בין החלקים השונים לכל אורך החוברת.

במשנתנו שלושה חלקים: רישא (עד המילים בפני עצמה – פסולה), מציעתא (עד: מחמתה – פסולה) וסיפא. התלמידים יזהו את המעבר בין החלקים (ניתן להדגים גם בעזרת המצגת).

מילות הדין:

במשנה זו מילות הדין קלות מאוד לזיהוי – כשרה ופסולה. התלמידים יזהו אותן בעצמם, ניתן לתרגל זאת גם בעזרת המצגת.

מחלוקת:

נבקש מהתלמידים לזהות באיזה חלק של המשנה יש מחלוקת. נדריך אותם לחפש את האומר, כיוון שלמדנו במשנה הקודמת שכאשר מופיע האומר מרבית הסיכויים שיש במשנה מחלוקת.

תוכן

רישא:

הרישא של המשנה עוסקת בסוכה שהדפנות שלה נשענות על מיטה. לדעת תנא קמא הסוכה כשרה בכל מקרה, ואילו לדעת רבי יהודה הסוכה כשרה רק אם לא תתפרק במצב שבו יזיזו את המיטה, כלומר לסוכה חייבת להיות יכולת לעמוד בפני עצמה.

מציעתא:

במציעתא יש שני מקרים שיש להם דין אחד.

סוכה מדובללת היא סוכה שהסכך שלה מבולגן, וסוכה שצלתה מרובה מחמתה היא סוכה שבאמצע היום, כאשר השמש בגובה השמים יש בה יותר צל משמש.

שתי הסוכות כשרות.

התלמידים יבינו את מבנה הסוכות ויתרגלו זיהוי שלהן.

(לגבי סוכה מדובללת נעיר, שהחידוש שבה להלכה הוא שאפילו אם חלק משעות היום הדבלול יוצר מצב שבו יש יותר שמש מצל, אנו רואים כאילו הסכך 'שוכב' בצורה מסודרת, ולכן כל עוד כאשר השמש בשיא גובהה יש יותר צל משמש (ולפי חלק מהדעות אפילו תנאי זה לא הכרחי), הסוכה כשרה. לא נכנסו לכך בחוברת מפני הקושי שבדבר, אך בכיתות חזקות יש מקום להעיר זאת, ומומלץ אף להדגים)

סיפא:

בסיפא מתוארת סוכה שיש לה סכך רב והיא כשרה. המשנה מדגישה שאפילו אם יש סכך מרובה עד כדי כך שלא רואים דרכו את הכוכבים – הסוכה כשרה.

מיומנות

במשנה זו כמה מיומנויות חשובות:

1. חלוקת המשנה לחלקים.
2. זיהוי מילות דין.
3. זיהוי מחלוקת באמצעות זיהוי האומר במשנה.

ניתן להיעזר במצגת לתרגול.

משמעות

התלמידים ישימו לב לצורה שבה נבנתה הסוכה בביתם. נשאל אותם:

1. ממה עשוי הסכך בסוכה שלכם?
2. האם הסוכה שלכם היא סוכה **מדובללת,** **שצלתה מרובה מחמתה** או **מעובה כמין בית?** הסבירו את תשובתכם.
3. האם **הכוכבים** נראים מתוך הסוכה שלכם? סַפְּרו על פי זיכרונכם או שַאֲלו את הוריכם.

הישגים בהוראת המשנה:

מבנה – התלמידים יכירו את חלקי המשנה (רישא, מציעתא, סיפא), יזהו את מילות הדין, ויזהו באיזה חלק של המשנה יש מחלוקת.

הבנה ופרשנות – התלמידים יבינו את דרך הבנייה של הסוכות השונות שנזכרו במשנה וכן יבינו את המחלוקת שבין רבי יהודה ותנא קמא על כשרות סוכה שסמוכה בכרעי המיטה.